《透碧霄 同阮亭饮吴陵宫紫悬先辈小西湖》
清代·邹祗谟

饮金舟。人生何处可言愁。气清天朗，兰亭梓泽，好向迟留。

碧波数顷，绿阴千树，风景如秋。对双双、鸂鶒沉浮。

又桥回路转，药栏映石，渔艇随流。

况使君文采，角巾短屐，鹤盖任飙悠。且一饮千杯，隔林蝉唱晚风柔。

管弦丝竹，左徒芳圃，中散良游。念西陵、何似吴州。

把六桥花柳，三竺云烟，长忆秦楼。

作者简介：清初江南武进人，字吁士，号程村。顺治十五年进士。与陈维崧、黄永、董以宁号毗陵四子。记忆力特强，古今人爵里姓氏、世次年谱，无不悉记。见魏禧兄弟古文，大为赞赏，逢人辄称道，宁都三魏由此知名。有《远志斋集》。